Hafa hitað vel upp fyrir leikinn gegn Íslandi í kvöld Ívar Ingimarsson og Iain Hume í fyrsta landsleik Íslands og Kanada árið 2007 . Hann endaði með jafntefli , 1 : 1. mbl.is / Ómar Óskarsson Kanadíska landsliðið í knattspyrnu sem mætir því íslenska í vináttulandsleik í Irving í Kaliforníu í kvöld er að mestu skipað leikmönnum úr bandarískum og kanadískum félagsliðum . Þrjú kanadísk félagslið spila í bandarísku MLS-deildinni , Vancouver Whitecaps , Toronto og Montreal Impact , og fjórtán af þeim 26 leikmönnum sem eru í landsliðshópnum í Kaliforníu koma frá þessum þremur liðum . Lið Kanada hefur dvalið í Kaliforníu í ellefu daga og spilað þar tvo vináttulandsleiki gegn Barbados . Kanada vann báða leikina með sömu markatölu , 4 : 1 , og níu leikmenn úr hópnum spiluðu sína fyrstu landsleiki þar . Rétt eins og hjá íslenska liðinu vantar flesta þá landsliðsmenn Kanada sem leika með evrópskum félagsliðum en margir þeirra spila í Þýskalandi og á Bretlandseyjum . Níu þeirra sem mæta Íslandi hafa spilað fleiri en 10 landsleiki og reyndastur er 32 ára gamall framherji , Tosaint Ricketts , leikmaður Vancouver Whitecaps , en hann hefur skorað 17 mörk í 60 landsleikjum . Hann er fjórði markahæsti leikmaðurinn í landsliðssögu Kanada . Ísland hefur ekki tapað fyrir Kanada en liðin hafa þrisvar mæst í vináttulandsleikjum á þessari öld . Ísland hefur unnið einn leik og tveir hafa endað með jafntefli . Gunnar Heiðar Þorvaldsson skoraði mark Íslands í 1 : 1 jafntefli liðanna á Laugardalsvellinum 22. ágúst árið 2007 . Kristinn Steindórsson og Matthías Vilhjálmsson tryggðu Íslandi 2 : 1 sigur í Orlando í Flórída 16. janúar 2015 . Hólmbert Aron Friðjónsson skoraði mark Íslands í 1 : 1 jafntefli liðanna í Orlando í Flórída 19. janúar 2015 . Viðureign Kanada og Íslands hefst á miðnætti að íslenskum tíma , klukkan 24.00 , og verður fylgst með gangi mála hér á mbl.is .